CELEX: 32021D0856
Language: et
Date: 2021-05-26 00:00:00
Title: Komisjoni rakendusotsus (EL) 2021/856, 25. mai 2021, millega määratakse kindlaks kuupäev, mil Euroopa Prokuratuur hakkab täitma oma uurimis- ja süüdistuste esitamise ülesandeid

28.5.2021   
               
               
                  ET
               
               
                  Euroopa Liidu Teataja
               
               
                  L 188/100
               
            
         KOMISJONI RAKENDUSOTSUS (EL) 2021/856,
         25. mai 2021,
         millega määratakse kindlaks kuupäev, mil Euroopa Prokuratuur hakkab täitma oma uurimis- ja süüdistuste esitamise ülesandeid
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 12. oktoobri 2017. aasta määrust (EL) 2017/1939, millega rakendatakse tõhustatud koostööd Euroopa Prokuratuuri asutamisel, (1) eriti selle artikli 120 lõike 2 teist lõiku,
         ning arvestades järgmist:
         
                     (1)
                  
                  
                     Vastavalt määruse (EL) 2017/1939 artikli 120 lõike 2 teisele lõigule hakkab Euroopa Prokuratuur talle kõnealuse määrusega antud uurimis- ja süüdistuste esitamise ülesandeid täitma kuupäeval, mis määratakse kindlaks komisjoni otsusega Euroopa peaprokuröri ettepanekul pärast Euroopa Prokuratuuri asutamist.
                  
               
                     (2)
                  
                  
                     Euroopa peaprokurör tegi 7. aprillil 2021 komisjonile ettepaneku, et Euroopa Prokuratuur peaks hakkama täitma oma uurimis- ja süüdistuse esitamise ülesandeid 1. juunil 2021.
                  
               
                     (3)
                  
                  
                     Euroopa Prokuratuur on detsentraliseeritud struktuuriga ja ühtse asutusena toimiv jagamatu liidu organ. Selle kesktasand koosneb kolleegiumist, alalistest kodadest, Euroopa peaprokurörist, Euroopa peaprokuröri asetäitjatest, Euroopa prokuröridest ja haldusdirektorist. Euroopa peaprokurör, Euroopa prokurörid, Euroopa peaprokuröri asetäitjad ja Euroopa Prokuratuuri haldusdirektor nimetati ametisse otsustega, mis võeti vastu vastavalt 23. oktoobril 2019, (2)27. juulil 2020, (3)11. novembril 2020 (4) ja 20. jaanuaril 2021 (5). Euroopa Prokuratuuri kolleegium moodustati 28. septembril 2020. Kooskõlas määruse (EL) 2017/1939 artikli 21 lõikega 2 võttis kolleegium 12. oktoobril 2020 vastu Euroopa Prokuratuuri kodukorra. 25. novembril 2020 võttis kolleegium määruse (EL) 2017/1939 artikli 10 lõike 1 esimese lõigu kohaselt vastu alalisi kodasid käsitlevad eeskirjad. Euroopa Prokuratuuri töötajad, nagu on määratletud määruse (EL) 2017/1939 artikli 2 lõikes 4, on ametisse nimetatud.
                  
               
                     (4)
                  
                  
                     Euroopa Prokuratuuri detsentraliseeritud tasand koosneb Euroopa delegaatprokuröridest, kes asuvad liikmesriikides, mis osalevad tõhustatud koostöös Euroopa Prokuratuuri asutamisel (edaspidi „liikmesriigid“). Kolleegium võttis 29. septembril 2020 määruse (EL) 2017/1939 artikli 114 punkti c kohaselt vastu Euroopa delegaatprokuröride töötingimusi käsitlevad eeskirjad. Enne 1. juunit 2021 tuleks igast liikmesriigist nimetada ametisse vähemalt kaks Euroopa delegaatprokuröri. Käesoleva otsuse vastuvõtmise kuupäevaks oli Euroopa Prokuratuur juba nimetanud ametisse vähemalt kaks Euroopa delegaatprokuröri igast liikmesriigist, välja arvatud Soome ja Sloveenia (6). Mõistlik ajavahemik, mille jooksul liikmesriigid peavad esitama oma kandidaadid Euroopa delegaatprokuröri ametikohale, on juba möödunud. See ei tohiks takistada Euroopa Prokuratuuri tegevuse tegelikku algust, võttes arvesse asjaomaste liikmesriikide Euroopa prokuröri võimalust viia kooskõlas määruse (EL) 2017/1939 artikli 28 lõikega 4 uurimine nendes liikmesriikides läbi isiklikult, täites kõiki Euroopa delegaatprokuröri volitusi, ülesandeid ja kohustusi.
                  
               
                     (5)
                  
                  
                     Euroopa Prokuratuurile on kooskõlas mitmeaastase finantsraamistikuga aastateks 2021–2027 (7) eraldatud autonoomne eelarve, millega tagatakse selle täielik autonoomia ja sõltumatus.
                  
               
                     (6)
                  
                  
                     Kooskõlas määruse (EL) 2017/1939 artikli 44 lõikega 1 loob Euroopa Prokuratuur kriminaalasjade haldamise süsteemi, mis toimib kesksel ja detsentraliseeritud tasandil. Komisjoni delegeeritud määrusega (EL) 2020/2153 (8) kehtestatud kõnealuse määruse lisas loetletakse operatiivsete isikuandmete liigid ja nende andmesubjektide kategooriad, kelle operatiivseid isikuandmeid võib Euroopa Prokuratuur kriminaalasjade toimikute registris töödelda.
                  
               
                     (7)
                  
                  
                     Kooskõlas määruse (EL) 2017/1939 artikli 78 lõikega 5 võttis kolleegium 21. oktoobril 2020 vastu Euroopa Prokuratuuri andmekaitseametnikku käsitlevad eeskirjad. 28. oktoobril 2020 võttis kolleegium vastu eeskirjad isikuandmete töötlemise kohta Euroopa Prokuratuuris. Kooskõlas Euroopa Parlamendi ja nõukogu määruse (EL) 2018/1725 (9) artikliga 25 võttis kolleegium 21. oktoobril 2020 vastu sise-eeskirjad, mis käsitlevad andmesubjektide teatavate õiguste piiramist seoses halduslikku laadi isikuandmete töötlemisega Euroopa Prokuratuuri tegevuse raames.
                  
               
                     (8)
                  
                  
                     Kooskõlas määruse (EL) 2017/1939 artikliga 95 võttis kolleegium 13. jaanuaril 2021 vastu Euroopa Prokuratuuri suhtes kohaldatavad finantseeskirjad.
                  
               
                     (9)
                  
                  
                     Kooskõlas määruse (EL) 2017/1939 artikli 106 lõikega 2 sõlmisid Euroopa Prokuratuur ja Luksemburgi Suurhertsogiriik 27. novembril 2020. aastal peakorterit käsitleva kokkuleppe. Euroopa Prokuratuurile on antud juurdepääs tema keskasutuse ruumidele Luxembourgis.
                  
               
                     (10)
                  
                  
                     Kooskõlas määruse (EL) 2017/1939 artikli 107 lõikega 2 võttis kolleegium 30. septembril 2020 vastu Euroopa Prokuratuuri sisese keelte kasutamise korra.
                  
               
                     (11)
                  
                  
                     Kooskõlas määruse (EL) 2017/1939 artikli 109 lõikega 2 võttis kolleegium 21. oktoobril 2020 vastu üldsuse juurdepääsu Euroopa Prokuratuuri dokumentidele käsitlevad eeskirjad.
                  
               
                     (12)
                  
                  
                     Kõik liikmesriigid teatasid komisjonile Euroopa Parlamendi ja nõukogu direktiivi (EL) 2017/1371 (10) siseriiklikku õigusesse ülevõtmiseks vajalike meetmete vastuvõtmisest ning on üldjuhul kehtestanud muud asjakohased meetmed, et Euroopa Prokuratuur saaks oma tegevust alustada.
                  
               
                     (13)
                  
                  
                     Kuna määruse (EL) 2017/1939 artikli 120 lõike 2 teises lõigus sätestatud tingimused on täidetud, asutatakse Euroopa Prokuratuur, mis on valmis täitma oma uurimis- ja süüdistuse esitamise ülesandeid. Seega on vaja kindlaks määrata kuupäev, mil Euroopa Prokuratuur hakkab neid ülesandeid täitma.
                  
               
                     (14)
                  
                  
                     Vastavalt määruse (EL) 2017/1939 artikli 120 lõike 2 kolmandale lõigule ei tohi määratav kuupäev olla varasem kui kolm aastat pärast kõnealuse määruse jõustumist. Kuna määrus (EL) 2017/1939 jõustus 20. novembril 2017, ei tohiks asjaomane kuupäev olla enne 20. novembrit 2020.
                  
               
                     (15)
                  
                  
                     Määruse (EL) 2017/1939 artikli 120 lõike 2 esimese ja neljanda lõigu kohaselt teostab Euroopa Prokuratuur oma pädevust kõigi tema pädevusse kuuluvate kuritegude suhtes, mis on toime pandud pärast 20. novembrit 2017, selliste liikmesriikide puhul, kes osalevad tõhustatud koostöös vastavalt otsusele, mis on vastu võetud ELi toimimise lepingu artikli 331 lõike 1 kohaselt, aga alates asjaomases otsuses märgitud kuupäevast,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa Prokuratuur hakkab talle määrusega (EL) 2017/1939 antud uurimis- ja süüdistuse esitamise ülesandeid täitma 1. juunil 2021.
         
         
            Artikkel 2
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 25. mai 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 283, 31.10.2017, lk 1.
         
            (2)  ELT L 274, 28.10.2019, lk 1.
         
            (3)  ELT L 244, 29.7.2020, lk 18.
         
            (4)  Euroopa Prokuratuuri kolleegiumi 11. novembri 2020. aasta otsused 010/2020 ja 011/2020.
         
            (5)  Euroopa Prokuratuuri kolleegiumi 20. jaanuari 2021. aasta otsus 003/2021.
         
            (6)  Euroopa Prokuratuuri kolleegiumi otsused: 25. novembri 2020. aasta otsus 19/2020 (kümne Euroopa delegaatprokuröri ametisse nimetamine Saksamaa Liitvabariigis); 25. novembri 2020. aasta otsus 020/2020 (nelja Euroopa delegaatprokuröri ametisse nimetamine Slovaki Vabariigis); 2. detsembri 2020. aasta otsus 021/2020 (kahe Euroopa delegaatprokuröri ametisse nimetamine Eesti Vabariigis); 2. detsembri 2020. aasta otsus 22/2020 (ühe Euroopa delegaatprokuröri ametisse nimetamine Saksamaa Liitvabariigis); 9. detsembri 2020. aasta otsus 024/2020 (Euroopa delegaatprokuröri ametisse nimetamine Slovaki Vabariigis); 3. veebruari 2021. aasta otsus 007/2021 (kolme Euroopa delegaatprokuröri ametisse nimetamine Leedu Vabariigis); 5. veebruari 2021. aasta otsus 008/2021 (kolme Euroopa delegaatprokuröri ametisse nimetamine Tšehhi Vabariigis); 10. veebruari 2021. aasta otsus 009/2021 (kuue Euroopa delegaatprokuröri ametisse nimetamine Rumeenias); 10. veebruari 2021. aasta otsus 010/2021 (kahe Euroopa delegaatprokuröri ametisse nimetamine Madalmaade Kuningriigis); 17. märtsi 2021. aasta otsus 016/2021 (ühe Euroopa delegaatprokuröri ametisse nimetamine Belgia Kuningriigis); 7. aprilli 2021. aasta otsus 022/2021 (kolme Euroopa delegaatprokuröri ametisse nimetamine Bulgaaria Vabariigis); 7. aprilli 2021. aasta otsus 024/2021 (kahe Euroopa delegaatprokuröri ametisse nimetamine Horvaatia Vabariigis); 7. aprilli 2021. aasta otsus 025/2021 (kahe Euroopa delegaatprokuröri ametisse nimetamine Tšehhi Vabariigis); 21. aprilli 2021. aasta otsus 026/2021 (nelja Euroopa delegaatprokuröri ametisse nimetamine Prantsuse Vabariigis); 21. aprilli 2021. aasta otsus 027/2021 (nelja Euroopa delegaatprokuröri ametisse nimetamine Läti Vabariigis); 28. aprilli 2021. aasta otsus 031/2021 (seitsme Euroopa delegaatprokuröri ametisse nimetamine Hispaania Kuningriigis); 28. aprilli 2021. aasta otsus 032/2021 (ühe Euroopa delegaatprokuröri ametisse nimetamine Malta Vabariigis); 3. mai 2021. aasta otsus 034/2021 (viieteistkümne Euroopa delegaatprokuröri ametisse nimetamine Itaalia Vabariigis); 3. mai 2021. aasta otsus 035/2021 (nelja Euroopa delegaatprokuröri ametisse nimetamine Portugali Vabariigis); 6. mai 2021. aasta otsus 037/2021 (ühe Euroopa delegaatprokuröri ametisse nimetamine Bulgaaria Vabariigis); 12. mai 2021. aasta otsus 041/2021 (ühe Euroopa delegaatprokuröri ametisse nimetamine Malta Vabariigis); 17. mai 2021. aasta otsus 045/2021 (ühe Euroopa delegaatprokuröri ametisse nimetamine Belgia Kuningriigis); 17. mai 2021. aasta otsus 046/2021 (kahe Euroopa delegaatprokuröri ametisse nimetamine Austria Vabariigis); 17. mai 2021. aasta otsus 047/2021 (viie Euroopa delegaatprokuröri ametisse nimetamine Kreeka Vabariigis); 19. mai 2021. aasta otsus 048/2021 (kahe Euroopa delegaatprokuröri ametisse nimetamine Küprose Vabariigis); 19. mai 2021. aasta otsus 059/2021 (kahe Euroopa delegaatprokuröri ametisse nimetamine Luksemburgi Suurhertsogiriigis).
         
            (7)  ELT L 433I, 22.12.2020, lk 11.
         
            (8)  Komisjoni 14. oktoobri 2020. aasta delegeeritud määrus (EL) 2020/2153, millega muudetakse nõukogu määrust (EL) 2017/1939 seoses operatiivsete isikuandmete liikidega ja nende andmesubjektide kategooriatega, kelle operatiivseid isikuandmeid võib Euroopa Prokuratuur kriminaalasjade toimikute registris töödelda (ELT L 431, 21.12.2020, lk 1).
         
            (9)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (10)  Euroopa Parlamendi ja nõukogu 5. juuli 2017. aasta direktiiv (EL) 2017/1371, mis käsitleb võitlust liidu finantshuve kahjustavate pettuste vastu kriminaalõiguse abil (ELT L 198, 28.7.2017, lk 29).